作者：秦观
词牌/韵律：青门饮

paragraphs: 风起云间，雁横天末，严城画角，梅花三奏。
塞草西风，冻云笼月，窗外晓寒轻透。
人去香犹在，孤衾长闲馀绣。
恨与宵长，一夜薰炉，添尽香兽。
前事空劳回首。
虽梦断春归，相思依旧。
湘瑟声沈，庾梅信断，谁念画眉人瘦。
一句难忘处，怎忍辜、耳边轻咒。
任人攀折，可怜又学，章台杨柳。